Záznam z rozporového konania

s Úradom vlády Slovenskej republiky

k návrhu zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Dátum: 7. apríl 2015

Miesto: zasadačka ministra školstva, vedy, výskumu a športu SR

Prítomní: podľa prezenčnej listiny

**Zásadné pripomienky:**

1. k Čl. 2, bod 1. § 3 ods. 2

Navrhujeme vypustiť.

Odôvodnenie:

Súčasné platné znenie ustanovenia § 25 citovaného zákona už dnes vytvára prostredie, ktoré vychádza jednoznačne pri realizácii výberového konania v prospech zriaďovateľa. V ods. 5 sa uvádza: (5) Členmi rady školy pri základnej škole, základnej škole pre žiakov so špeciálnymi výchovno-vzdelávacími potrebami, materskej škole, 30b) základnej umeleckej škole alebo členmi rady školského zariadenia pri školskom internáte a centre voľného času sú dvaja zvolení zástupcovia pedagogických zamestnancov, jeden zvolený zástupca ostatných zamestnancov, štyria zvolení zástupcovia rodičov, ktorí nie sú zamestnancami školy alebo školského zariadenia, a štyria delegovaní zástupcovia zriaďovateľa. V odsekoch 16 a 17 sa uvádza: (16) Na účely výberového konania na vymenovanie riaditeľa (§ 4) pre školy podľa § 6 ods. 1 sú členmi rady školy aj jeden delegovaný zástupca obvodného úradu v sídle kraja a jeden delegovaný zástupca Štátnej školskej inšpekcie. (17) Na účely výberového konania na vymenovanie riaditeľa (§ 4) pre školy podľa § 9 ods. 1 sú členmi rady školy aj jeden delegovaný zástupca obvodného úradu v sídle kraja a jeden delegovaný zástupca Štátnej školskej inšpekcie a jeden delegovaný zástupca samosprávneho kraja; v stredných zdravotníckych školách je členom rady školy aj jeden delegovaný zástupca Ministerstva zdravotníctva Slovenskej republiky. Snaha o dosadzovanie riaditeľa školy podľa „predstáv“ zriaďovateľa je popretím poslania školskej samosprávy, ktorá sa tu kreovala od roku 1990 ako samosprávny iniciatívny a poradných orgán školy, ktorý má presadzovať záujmy – verejné, záujmy žiakov a ich zákonných zástupcov, pedagogických a ostatných zamestnancov školy v oblasti výchovy a vzdelávania a rovnako plnia funkciu verejnej kontroly.

**Záver**:

Pripomienka neakceptovaná.

1. k Čl. 2. bod 3., § 4 ods. 4

Navrhujeme vypustiť.

Odôvodnenie:

Navrhované znenie v celom rozsahu popiera zmysel výberového konania. Stanovenie poradia jednotlivých uchádzačov je výsledkom výberového konania a výsledkom hodnotenia splnenia jeho kritérií, požiadaviek ako aj predpokladov jednotlivých uchádzačov o funkciu riaditeľa školy. Z dôvodu zachovania práva rovnakého prístupu k verejnej funkcii nevidíme dôvod meniť poradie ukončeného výberového konania. Z uvedeného dôvodu neodporúčame prijatie navrhovanej zmeny.

**Záver**:

Pripomienka neakceptovaná.

V Bratislave dňa 7. apríla 2015

**Podpísané za:**

**Ministerstvo školstva, vedy, výskumu a športu SR: Juraj Draxler, v. r.**

**Úrad vlády Slovenskej republiky: Tatiana Janečková, v. r.**